Umwami wa Maroc Mohammed VI yashoboye kumvisha abagize umuryango wa Ali Bongo Ondimba ko baza kumuvuriza mu bwami bwe . Mohammed VI ni inshuti ya Bongo kuva bakiri abana. Bongo azavurirwa mu bitaro bya gisirikare bya Maroc afite icyumba yateguriwe n'Ibiro by'Umwami.
Kuri uyu wa Gatatu umugore wa Bongo witwa Sylvie Bongo yari yavuze ko umugabo we azajya gukomeza kwivuriza i London mu Bwongereza aho anafite inzu.
Abo mu muryango wa Bongo n'abakora mu Biro by'Umukuru w'igihugu bari bemeje ko London ariho Bongo yabona ubuvuzi bwiza kurushaho kandi agatura mu nzu ye bwite bitabaye ngombwa ko Leta imwishyurira ibitaro.
Umwe mu barwaje Bongo yabwiye Jeune Afrique ko umwami wa Maroc yabasabye kumuzana Rabat akamuha ubuvuzi bukwiye 'nk'inshuti ye iri mu byago'.
Bongo ngo azavurirwa mu bitari bya gisirikare bya Maroc ashyirwe mu cyumba cyateguwe n'ibwami .
Guhera taliki 24, Ukwakira, 2018 Perezida Ali Bongo Ondimba ari mu bitaro i Riyadh muri Arabie Saoudite nyuma yo guturika udutsi two mu bwonko.
UM– USEKE.RW